**ELŐTERJESZTÉS**

**Szombathely Megyei Jogú Város Közgyűlése**

**Kulturális, Oktatási és Civil Bizottsága 2021. október 26-i ülésére**

**Javaslat a Szombathelyi Települési Értéktár Bizottság Működési Szabályzatának módosítására**

Szombathely Megyei Jogú Város Közgyűlése a 17/2014. (I.30.) Kgy. számú határozatával

fogadta el a Szombathelyi Települési Értéktár Bizottság (a továbbiakban: Értéktár Biz.) Működési Szabályzatát (a továbbiakban: Szabályzat).

Az Értéktár Biz. jelenlegi elnöke kezdeményezte a Szabályzat módosítását.

A magyar nemzeti értékek és hungarikumok értéktárba való felvételéről és az értéktár bizottságok munkájának szabályozásáról szóló 324/2020. (VII.1.) Korm. rendelet (a továbbiakban: Rendelet) bevezetése alapvetően meghatározza az értéktárak működését. A Rendelet 4.§ (1) bekezdés c) pontjára tekintettel módosítani szükséges az Értéktár Biz. éves beszámolójának időpontját, amely a korábbi félévenkénti beszámoló helyett évi egy alkalmat ír elő.

Szintén módosítás szükséges a tagok létszámát illetően, mert a korábbi 8 fő helyett – a Közgyűlés döntése nyomán - az Értéktár Biz. jelenlegi létszáma 11 fő.

Az elektronikus döntéshozatal bevezetése - amelyet elsősorban a világjárványból fakadó körülmény indukált - lehetőséget nyújt arra az esetre, ha valamely külső ok akadályozná a bizottsági tagjait a döntéshozatalban. Előzőek alapján szükséges ennek megjelenítése a Szabályzatban.

Tekintettel arra, hogy az Értéktárat Szombathely Megyei Jogú Város Önkormányzata hozta létre, célszerű szabályozni a regisztrált értékek bemutatását, illetve az azokra épülő, külső szervezet által rendezett programok megszervezését olyan módon, hogy ahhoz az Értéktár Biz. jóváhagyása szükséges.

A fent ismertetett okok miatt szükséges a Szabályzat módosítása, aktualizálása.

A változások a Szabályzat tervezetében - mely az előterjesztés mellékletét képezi - kihúzással és félkövér szedéssel jelölésre kerültek.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2021. október „ ”**

**/: Horváth Soma :/**

**HATÁROZATI JAVASLAT**

**…../2021. (X. 26.) KOCB. számú határozat**

A Bizottság a „Javaslat a Szombathelyi Települési Értéktár Bizottság Működési Szabályzatának módosítására” c. előterjesztést megtárgyalta, és a Működési Szabályzat módosítását az előterjesztés melléklete szerinti tartalommal a Közgyűlésnek elfogadásra javasolja.

**Felelősök:** Putz Attila, a Kulturális, Oktatási és Civil Bizottság elnöke

 Dr. Nemény András polgármester

 Horváth Soma alpolgármester

 Bődi Lívia, a Szombathelyi Települési Értéktár Bizottság elnöke

 Dr. Károlyi Ákos jegyző

(A végrehajtásért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő: azonnal**